**16.05.2024**

**Comunicat de presă**

**Bursa Generală a Locurilor de Muncă - 17 mai 2024**

 Agenția Județeană pentru Ocuparea Forței de Muncă Ilfov organizează **Bursa Generală a Locurilor de Muncă** în data de 17 mai 2024, începând cu ora 9:00. Evenimentul va fi găzduit de către Instituția Prefectului - Județul Ilfov, situată în str. Smârdan nr. 3, sector 3, București. Până în prezent au fost contactați 87 de angajatori dintre care 38 au confirmat participarea. Au fost anunțate 603 locuri de muncă disponibile din care 560 pentru studii medii, calificați și necalificați și 43 pentru studii superioare. Printre ocupații se numără: asistent farmacie - 12, asistent manager – 7, agent securitate – 66, casier - 100, manipulant mărfuri - 41, muncitor necalificat la ambalarea produselor solide și semisolide – 27, lucrător la prelucrarea peștelui – 60, șofer de autoturisme și camionete – 6, stivuitorist – 6, operator introducere, validare și prelucrare date - 10 și altele. Pentru identificarea unui loc de muncă corespunzător pregătirii profesionale, dar și aspirațiilor personale, în cadrul acestui eveniment va fi organizat un punct de informare și consiliere profesională, unde consilieri specializați îi vor ajuta pe cei aflați în căutarea unui loc de muncă să identifice mai ușor locul de muncă potrivit. De asemenea, va exista și un punct de informare asupra posibilităților de reconversie profesională, unde persoanele participante vor descoperi oferta de cursuri de calificare, recalificare, specializare sau perfecționare care îi pot ajuta să își găsească mai repede un loc de muncă, în meserii, profesii sau ocupații care sunt căutate, în acest moment, pe piața forței de muncă. Consilierul din cadrul Compartimentului Eures va fi și el prezent în cadrul acestui eveniment, punând la dispoziția celor interesați ofertele angajatorilor din Uniunea Europeană și condițiile de ocupare ale acestora. De asemenea, vor exista un stand destinat promovării economiei sociale și un stand dedicat legii nr. 111/2022 privind reglementarea activităţii prestatorului casnic. În cadrul Bursei Generale a Locurilor de Muncă va fi amenajat și un atelier pentru tehnici de căutare a unui loc de muncă (conceperea unui CV european, a unei scrisori de intentie, prezentarea la un interviu) unde sunt așteptați să participe un număr de 80 de elevi din anul terminal. La acest eveniment important vor participa şi reprezentanţi ai Agenţiei Naţionale Împotriva Traficului de Persoane, ai Penitenciarului București-Jilava care vor fi însoțiți la acest eveniment de persoane custodiate aflate în ultima perioadă de executare a pedepsei, calificate sau necalificate, dar care posedă abilități practice într-o meserie în vederea angajării atunci când vor termina de executat pedeapsa, precum și membrii Consiliului Consultativ ai A.J.O.F.M. Ilfov. Menționăm că rata somajului la nivelul județului Ilfov în luna aprilie 2024 a fost de 0,49%, iar numărul șomerilor înregistrați era de 1013 persoane.

**Compartimentul Comunicare**

**A.J.O.F.M. Ilfov**